**Tájékoztató szülők számára a szülői kérdőívről**

1. **A szülői kérdőív célja, hogy:**
* tájékoztassa a szülőket a gyermekfejlődés fontos tényezőiről,
* eszközt adjon a szülőknek gyermekük fejlődésének követéséhez,
* pontosabb legyen a gyermek fejlődésének megállapítása (a szülők tapasztalatainak figyelembevételével),
* segítse a gyermeket ellátó védőnő és háziorvos szűrővizsgálatának eredményességét.

A szülői kérdőív kérdéseinek őszinte megválaszolásával a szülők tájékozódhatnak arról, hogyan halad gyermekük a fejlődés útján, továbbá segíthetik gyermekük fejlődését a megfelelő környezet biztosításával, valamint **időben** felismerhetnek olyan tüneteket, fejlődésbeli, elmaradást vagy elakadást, amelyek megfelelő fejlesztéssel, kezeléssel megszüntethetők, illetve súlyosabbá válásuk megelőzhetők.

1. **Miért fontos a szülők részvétele a szülői kérdőív kitöltésében, a kérdések megválaszolásában?**

Mert a szülők ismerik a legjobban a gyermeküket! Ők töltik a legtöbb időt a gyermekükkel. Ők azok akik, nap, mint nap

jelen vannak gyermekük életében, a lehető legközelebbről kísérik figyelemmel a fejlődését, így Ők tudják leghamarabb észlelni a pozitív és a negatív változásokat egyaránt.

1. **Milyen életkorban vannak a szülői kérdőívek?**

A gyermek 1 hónapos korától kezdve 6 éves koráig összesen 12 alkalommal szükséges a szülői kérdőívet kitölteni (1 hónapos, 2 hónapos, 4 hónapos, 6 hónapos, 9 hónapos, 12 hónapos, 18 hónapos, 2 éves, 3 éves, 4 éves, 5 éves, 6 éves korban). Ehhez kapcsolódhat még 2 kiegészítő szülői kérdőív 15 hónapos és 2,5 éves korban, abban az esetben, ha az azt megelőző vizsgálatkor fejlődésbeli eltérés, elakadás gyanúja merült fel. A szülői kérdőív hozzáférésének lehetőségéről (papírforma, e-mail útján, letöltéssel) a területi védőnő ad tájékoztatást.

1. **Milyen segítséget kap a szülő a fejődés követéséhez, szülői kérdőív értelmezéséhez, kitöltéséhez?**
2. **Előzetes védőnői tájékoztatás és felkészítés**

A lakóhely szerint illetékes területi védőnő előzetesen tájékoztatja, felkészíti a szülőt az adott életkorban várható fejlődés menetéről, megbeszéli a szülővel az arra vonatkozó szülői kérdőív

kérdéseit, az azokkal kapcsolatos fontos tudnivalókat, a felmerülő kérdéseket, annak érdekében, hogy a szülő jól értse, mit kell figyelnie és hogyan kell megválaszolnia a kérdést, illetve kitöltenie a kérdőívet.

1. **Konzultáció a védőnői gondozás keretében**

Fontos, hogy a szülők bátran fogalmazzák meg kétségeiket, kérdéseiket. Ha, a szülői kérdőív kérdéseivel kapcsolatban értelmezési probléma merül fel, minél előbb kérdezze meg védőnőjét. A területi védőnő is figyeli a gyermek fejlődésének menetét – többek között – a szülői kérdőívben foglalt szempontoknak megfelelően. Ezért minden egyes tanácsadáson és családlátogatáson is lehet konzultálni a kérdésekkel kapcsolatban.

1. **Szülői portál -** [www.koragyermekkor.hu](http://www.koragyermekkor.hu)-**felkeresése**

A portálon a szülőknek szóló tájékoztatásokat tekinthet meg, amelyekben részletesen olvashat gyermeke fejlődésének fontos állomásairól, és javaslatokat kaphat arról, hogyan tudja segíteni a zavartalan fejlődést. **Bár vannak fejlődési mérföldkövek, minden gyermek fejlődési útja egyéni.**

1. **Mi történik a szülői kérdőív kitöltése után?**

Fontos, hogy a szülő a valóságnak megfelelően töltse ki a kérdőívet és a területi védőnővel megbeszélt időpontban vigye magával, hogy a védőnői szűrővizsgálat keretében megbeszéljék a válaszokat.

Ha a kérdőív kitöltése vagy egyes kérdések megválaszolása nem történt meg, vagy a szülő nem vitte el magával a kérdőívet, akkor a védőnő segítségével történik a kérdőív kitöltése.

A védőnő áttekinti a szülővel a kérdőív eredményeit, továbbá mindazokat az eseményeket, amelyek a gyermek fejlődésében fontosak és a két találkozás közötti időben történtek (pl. szakorvosi vizsgálat, korábban fennálló probléma, stb.). Ez jó alkalom arra is, hogy a felmerülő kérdéseket és problémákat megbeszéljék, továbbá, hogy a védőnő a védőnői szűrővizsgálatot is elvégezze.

Amennyiben a szülői kérdőívek értékelése vagy a védőnői szűrés eredménye indokolja, akkor különösen fontos, hogy a gyermeket minél előbb megvizsgálja a házi gyermekorvos, háziorvos. Az orvosi vizsgálatra feltétlenül vigye magával a védőnői szűrővizsgálaton kapott Védőnői tájékoztatót (Védőnői leletet). **Nem kell megijedni, de szükség lehet további vizsgálatra, hogy szükség esetén a korai fejlesztés vagy kezelés megtörténhessen.**

1. **Felkészülés a soron következő életkor megfigyelési szempontjaira**

Adott életkor értékelését és a szükséges teendők megbeszélését követően a védőnő áttekinti a szülővel a következő életkorig várható fejlődés menetét, az arra vonatkozó szülői kérdőív kérdéseit, hogy a szülő tájékozott legyen arról, hogy mit szükséges megfigyelnie gyermeke mozgásában, viselkedésében, környezethez való viszonyában, továbbá hogyan segítheti gyermekét ebben az időszakban.



 Védőnői Szolgálat

Készült a járási/fővárosi megyei vezető védőnők közreműködésével

 (2017.)

**Tájékoztató szülők számára**

**a szülői kérdőívről**

